**О Б Р А З Л О Ж Е Њ Е**

 На основу члана 44. став 1. тачка 3. Статута ЈП за стамбене услуге „Нишстан“ Ниш, Надзорни одбора Предузећа је Одлуком број 01-7530/2 од 01.12.2016**.** године донео Програм пословања ЈП за стамбене услуге „Нишстан“ Ниш за 2017. годину.

 Планирни физички обим активности за 2017. годину је базиран на оствареним резултатима из предходне године и на процени обима активности за наредни период и остварује се кроз следеће Програме:

 1.Програм хитних интервенција;

 2. Програм текућег одржавања;

 3.Програм инвестиционог одржавања према скупштинама станара

 4. Програм инвестиционог одржавања према трећим лицима и

 5. Посебни програми из буџета Града Ниша.

Укупно планирани приходи до краја 2017. године требало би да износе 192.841.000 док би планирани расходи у истом периоду требало да износе 190.796.724 динара, тако да се очекује остварена добит у износу од 2.044.276 динара. Одлуку о расподели добити доноси Надзорни одбор предузећа, у корист повећања капитала Предузећа, после издвајања свих законом прописаних давања из добити, уз сагласност оснивача.

Планирано је да на крају 2016. године укупан број запослених буде 161 радник, од чега 154 запослених на неодређено време и 7 запослених на одређено време. У 2017. години се планира да до краја године број запослених буде 165 радника и то 152 радника запослених на неодређено време и 13 радника запослених на одређено време. Остале промене везане за запослене односиће се на смањење броја запослених због одласка у пензију и пријем радника на основу потреба у процесу рада.

Укупна издвајања на име бруто 1 зараде запослених радника су планирана у износу од 101.513.892,00 динара, док је за пословодство укупно планирана зарада у износу од 1.740.000 динара. Планира се да на основу планских показатеља просечна зарада ( бруто 1) у 2017. године износи 51.270,00 динара, просечна зарада ( бруто 2 би износила) 60.698,00 динара, док би просечна нето зарада износила 37.168,00. динара.

 Накнада члановима Надзорног одбора је планирана у бруто износу од 949.356,00 динара, а исплата ће се вршити у скаду са одлуком оснивача.

Могућност Инвестиционих улагања за 2017. годину се односе на наставак активности на локацијама у ул. Марка Орешковића и у пословно - стамбеном објекту „Александрија“, док се не планирају капитална улагања за период 2017. – 2019. година.

Тренутна задуженост ЈП за стамбене услуге „Нишстан“ Ниш се односи на коришћење дозвољених минуса по текућим рачунима код банака, у укупном износу од 10.000.000,00 динара, који се користе и отплаћују сукцесивно, али постоји могућност да у 2017. години дође до веће задужености од тренутне због тешких услова пословања.

Планом јавних набавки за 2017 .годину планиране су набавке које ће се спровести ради обављања делатности предузећа. Набавка основних средстава је лимитирана финансијским могућностима предузећа, уз уважавање приоритетних потреба.

За реализацију Програма одржавања стамбених зграда на територији Града Ниша утврђује се накнада за одржавање стамбених зграда. Како је висина накнаде последњи пут коригована у фебруару 2013. године у 2017. години се предвиђа усклађивање висине накнаде према процењеној инфлацији за 5% , што је делимично усклађивање у односу на период од фебруара 2013. године када је корекција задњи пут вршена.

Узимајући у обзир чињеницу да постоји могућност отежане реализације планских докумената због недостатка финансијских средстава, ради одржавања кључних делатности Предузећа, приступиће се проналажењу нових извора прихода, уз сталну рационализацију трошкова. Ради модернизације и повећања основних средстава и опремљености Предузећа, планира се да се конкурисањем код разних донатора обезбеде додатна средства, а такође се планира и константна едукација извршиоца услуга ради повећања конкурентности на тржишту.

 Управа за финансије, изворне приходе локалне самоуправе и јавне набавке је у Мишљењу број 11-2303/2016 од 19.12.2016. године навела да je планирана маса за зараде за 2017. годину, увећана за 2,43%, у односу на процену извршења за 2016.годину.

Имајући у виду да је Програм пословања ЈП за стамбене услуге „Нишстан“ Ниш за 2017. годину сачињен у складу са важећим законским прописима, циљевима садржаним у оснивачком акту јавног предузећа и пратећом нормативом, предлаже се доношење решења као у диспозитиву.

Шеф Одсека:

Руководилац сектора :

 **УПРАВА ЗА ИМОВИНУ И**

 **ИНСПЕКЦИЈСКЕ ПОСЛОВЕ**

 **НАЧЕЛНИК**

 **Љубиша Јанић, дипл. правник**